Közös álláspont

(1996. december 2.)

amelyet a Tanács az Európai Unióról szóló szerződés J.2. cikke alapján fogadott el Kubáról

(96/697/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak J.2. cikkére,

ELFOGADTA EZT A KÖZÖS ÁLLÁSPONTOT:

1. Kubával folytatott kapcsolatai során az Európai Unió célja a pluralista demokrácia felé vezető átmenet folyamatának ösztönzése, az emberi jogok és alapvető szabadságok tiszteletben tartása, valamint a kubai nép életszínvonalának felemelése és tartós javítása. Az átmenet nagy valószínűséggel békés lenne, ha a jelenlegi vezetés saját maga kezdeményezne vagy engedélyezne egy ilyen folyamatot. Az Európai Unió politikájának nem célja az, hogy olyan kényszerítő intézkedésekkel kíséreljen meg változásokat előidézni, amelyek hatására fokozódnak a kubai nép gazdasági nehézségei.

2. Az Európai Unió elismeri a gazdasági nyitásra tett eddigi szerény kubai kísérleteket. Szilárd óhaja, hogy Kuba partnere legyen a kubai gazdaság fokozatos és visszafordíthatatlan megnyitásában. Az Európai Unió az Európai Tanács firenzei ülésén jelzettek szerint úgy véli, hogy a Kubával folytatott teljes együttműködés az emberi jogok és politikai szabadságok terén elért javulástól függ.

3. A kubai békés változás megkönnyítése érdekében az Európai Unió:

a) erősíti a kubai hatóságokkal és a kubai társadalom minden rétegével folytatott jelenlegi párbeszédet az emberi jogok tiszteletben tartásának és a pluralista demokrácia felé tett valódi haladásnak előmozdítása érdekében;

b) minden korábbinál tevékenyebben keresi az alkalmat, hogy mind nyilvánosan, mind zárt körben emlékeztesse a kubai hatóságokat az emberi jogokkal összefüggő alapvető kötelezettségeikre, különös tekintettel a szólás- és egyesülési szabadságra;

c) ösztönözni fogja a politikai és polgári jogokra, ezen belül a kubai büntető törvénykönyvre vonatkozó belső törvényhozási reformot, és következésképpen minden politikai támadás megszüntetését, valamennyi politikai fogoly szabadon bocsátását és a másként gondolkodók zaklatásának és büntetésének véget vetését;

d) ugyanolyan elvárások alapján értékeli Kuba bel- és külpolitikájának alakulását, mint amelyek az Európai Unió más országokkal folytatott kapcsolataira vonatkoznak, különösen a nemzetközi emberi jogi egyezmények megerősítése és betartása esetében;

e) a tagállamok révén időközben továbbra is kész eseti humanitárius segélyt nyújtani egy, az elosztásra vonatkozó előzetes megállapodásra is figyelemmel; fenntartja és adott esetben megerősíti a nem kormányzati szervezeteken, egyházakon és nemzetközi szervezeteken keresztül történő elosztás biztosítására jelenleg alkalmazandó intézkedéseket. A Tanács megjegyzi, hogy a Bizottság ugyanezt az eljárást követi;

f) a tagállamok révén továbbra is kész célzott gazdasági együttműködési fellépések megvalósítására a végrehajtandó gazdasági nyitás támogatása érdekében. A Tanács megjegyzi, hogy a Bizottság ugyanezt az eljárást követi.

4. Az Európai Unió támogatást nyújt a kubai hatóságok demokrácia irányába való haladásához, és megvizsgálja az e célból rendelkezésére álló eszközök megfelelő felhasználásának lehetőségét, beleértve a következőket:

- az Európai Unió és Kuba közötti építő jellegű, sikerorientált politikai párbeszéd erősítése,

- az együttműködés erősítése, különös tekintettel a gazdasági együttműködésre,

- a kubai hatóságokkal folytatott párbeszéd elmélyítése a megfelelő szinten, annak érdekében, hogy az Európa Tanács madridi és firenzei ülésén elfogadott következtetések alapján feltárja a Kubával létrehozandó együttműködési megállapodás jövőbeni tárgyalásának lehetőségeit.

5. E közös álláspont végrehajtását a Tanács felügyeli. Hat hónapos időszak leteltét követően sor kerül e közös álláspont értékelésére.

6. Ez a közös álláspont 1996. december 2-án lép hatályba.

7. Ezt a közös álláspontot a Hivatalos Lapban ki kell hirdetni.

Kelt Brüsszelben, 1996. december 2-án.

a Tanács részéről

az elnök

R. Quinn

--------------------------------------------------